Jovan Zivlak (1947, Nakovo), pesnik, esejist i kritičar.  Školovao se u Nakovu, Kikindi i Novom Sadu gde je diplomirao na Filozofskom fakultetu na odseku za Srpski jezik i književnost. Živi u Novom Sadu od 1969, a 1978. godine stupio je u brak sa Jovankom Nikolić, proznim piscem. Bio je glavni urednik kulture u listu Indeks (1970-72), Tribine mladih ( 1973-1975) i časopisa Polja (1976-1984).

Bio je član mnogih žirija za književnost i izdavaštvo, član saveta Međunarodnog sajma knjiga u Beogradu, predsednik Upravnog odbora Udruženja izdavača i knjižara Jugoslavije i SCG, direktor  i glavni urednik u izdavačkoj kući Svetovi od 1985 do 2007. godine. Sada vodi izdavačku kuću Adresa. Takođe, glavni je urednik i pokretač časopisa Zlatna greda od 2001. godine, a od 2005. i osnivač je i direktor Međunarodnog novosadskog književnog frestivala. Predsednik je  DKV.

O književnom delu Jovana Zivlaka napisan je veći broj eseja, kritika, i magistarski rad. Nikola Strajnić je objavio monografiju o Zivlakovoj poeziji  sa naslovom Nevidljivo i vidljivo, 2007. godine, a simpozijum o njegovom pesništvu, uz učešće petnaest pisaca, održan je u Novom Sadu 2002. godine. Zastupljen je u bitnijim antologijama srpske poezije u zemlji i inostranstvu. Njegovi tekstovi su prevođeni  na veći broj jezika...

Na Banjalučkom univerzitetu  2005. godine Stevka Šmitran je odbranila doktorsku disertaciju na temu Pjesništvo Jovana Zivlaka, pjevanje antiutopije u svijetu istorije.

“Jovan Zivlak je danas jedan od najznačajnijih savremenih srpskih pesnika. U jezgru ove poezije nalazi se filozofska osnova, lament modernog subjekta i intelektualca suptilne refleksije o stvarima sveta. U esejističkim knjigama, Zivlakove duhovne i filozofske spoznaje upućuju na složenu arhitekturu sveta, društva i kulture, na razumevanje dvosmislene uloge čoveka u odnosu na prirodu, kulturu i istoriju...“